DAG 9 | NG Kerk Alberton Suid
Ek kan aan geen simbool dink wat ons meer leer oor liefhê as die kruis nie. Daarom dink ek ook dat daar min tye in ons kerklike seisoene is wat ons soveel kan leer oor liefde as Lydingstyd nie.
Dit is só nodig dat ons moet nadink oor die gebrokenheid van die wêreld én van ons eie… want daarvoor is die kruis bedoel!
Dit is nodig dat ons die verdeeldheid tussen mense nie mag ignoreer nie … want daarvoor is die kruis bedoel! Op elke plek waar ons onmin en haat en vyandskap sien … daarvoor is die kruis bedoel. Oral waar mense in eensaamheid of hooploosheid of pyn leef … daarvoor is die kruis bedoel.
Philip Yancey skryf dat die beeld van 'n bleek, lewelose liggaam aan 'n kruis vir baie mense eerder "nederlaag" spel. Ons hoor mos gereeld menses sê, hoe kan God liefdevol wees as Hy sy eie Seun só behandel. Maar dit is juis God se uitroep vir die wêreld: "Ek het die wêreld lief." Liefde is – só skryf Yancey – vir die hele geskiedenis saamgepers in die eensame figuur aan die kruis. God kon sy engele op enige oomblik op 'n reddingsmissie geroep het, maar God kies om dit nie te doen nie. Alles ter wille van die gebrokenheid van menswees. Alle pyn en lyding moet ons dus altyd terugbring tot in die skadu van die kruis.
Wat is die boodskap van Lydenstyd? Eenvoudig: " Niemand het groter liefde as dit nie: dat hy sy lewe vir sy vriende aflê " (Joh 15:13). Die kruis is die sigbare demonstrasie van liefde. Soos Paulus skryf, " God bewys sy liefde vir ons juis hierin dat Christus vir ons gesterf het toe ons nog sondaars was "(Rom 5:9).
Om te dink jy kan sien hoe God lyk: soos daardie liggaam aan die kruis.
Op Dag 9 van #SkaduVanDieKruis kyk ons na die "Houtkruis"-musiekvideo van die voormalige Afrikaanse musiekgroep Romanz.